Kellele ei meeldiks ühe nupuvajutusega saada täpselt õige kangusega kohvi, millega alustada oma päeva. Kvaliteetne kohvimasin aitab hoida aega kokku ning valmistada sulle soovi korral erinevaid kohvisid. Kuidas valida kohvimasinat, kui müügil on olemas nii palju erinevaid kohvimasinaid?
Kohvi valmistamise viisid ja kohvi tüüp
Kohvimasina valimisel tuleb arvestada sellega, kui palju ning millist kohvi sina ja sinu teised pereliikmed soovivad juua. Kui soovitakse juua tavalist ja lihtsat kodust kohvi, mis hinna suhtes ei oleks kallis, siis sobivad selleks filterkohvimasinad ja ka moka kohvivalmistaja. Samas kui oled suur kohvientusiast, siis peaks pilgu pöörama espresso kohvimasinate poole, kuid hind on ka kallim sellisel juhul. Kohvi on saadaval mitmel eri kujul ning sellest sõltub kohvi valmistamine.
Kohvimasina tüüp
Filterkohvimasin ja moka kohvivalmistaja
Jahvatatud kohvi valmistamiseks on saadaval filterkohvimasinad. Üldiselt kasutatakse nende puhul eelnevalt jahvatatud kohvi. Muidugi võib kasutada ka värskelt jahvatatud kohvi, mis tuleb ise kohviveskiga teha.
Ise kohvi jahvatades, pead leidma endale õige jahvatusastmega kohvi. Mida peenem on jahvatusaste, seda intensiivsem on ka maitse kuna vesi voolab kohvist aeglasemalt läbi ja pikendab tõmbeaega. Soovitatav oleks kasutada kerge või keskmise röstiga kohviube.
Poolautomaatsete kohvimasinate puhul võib samuti kasutada jahvatatud kohvi, kuid sellest peatselt lähemalt.
Filterkohvimasina plussid:
- Madal hind
- Rohkem kohvi ühe valmistamiskorra ajal
- Lisaks kohvile saad ka teed ja teisi tõmmiseid teha
Filterkohvimasina miinused:
- Ajakulu (10-15 min)
- Ei saa valmistada piimakohvi
- Keerulisem määrata kohvi kangust
Moka kohvivalmistaja (kohvimasin)
Hoolimata sellest, et moka kohvivalmistajal puudub rõhupump nagu teistel kohvimasinatel, siis loetakse ta ikka rõhu meetodit kasutavate kohvimasinate hulka. Moka kohvivalmistaja kasutab rõhuks potis tekkivat veeauru.
Moka kohvivalmistaja puhul kasutatakse tavaliselt röstitud ube, mis tuleb ise peenemaks jahvatada, kuid võib kasutada ka eelnevalt jahvatatud kohvi. Moka kohvivalmistaja puhul ei ole sugugi vale liiga intensiivse maitse ja aroomi suhtes vett juurde valada.
Moka kohvivalmistaja plussid:
- Hea hinna-kvaliteedi suhe
- Täielik kontroll protsessi üle
- Lihtne hooldada
Moka kohvivalmistaja miinused:
- Ajakulu (kuni 15 min)
- Vajalik on jahvatusmasin
- Filtrikohvist kangem, kuid espressost lahjem
Poolautomaatsed kohvimasinad
Poolautomaatseid kohvimasinaid kasutatakse enamasti küll baarides ja kohvikutes, kuid see ei tähenda, et seda ei võiks koju soetada. Seda tüüpi masina puhul, oled sa kohvi valmistamise protsessiga veel seotud. Sellega on võimalik valmistada näiteks espressot, cappucinot, caffé latte ja teisi kohviretsepte.
Nagu eelnevalt sai mainitud, on poolautomaatse kohvimasina puhul võimalik kasutada ka jahvatatud kohvi. Kuid kõige parema maitse saad siiski värskelt jahvatatud kohviubadest. Mõned masinad pakuvad isegi võimalust kasutada kohvikapsleid.
Plussid:
- Täielik kontroll protsessi üle
- Võimalik luua kohvikutega võrdväärset kohvi
- Hea hinna-kvaliteedi suhe
Miinused:
- On vaja teadmisi ja oskusi
- Kohvi valmimine võtab aega
- Aeganõudev hooldus
Automaatsed kohvimasinad
Automaatsete kohvimasinate puhul ei pea sa kohvivalmistamise protsessi kuidagi sekkuma. Iga inimene leiab leiab endale sobiliku kohvi kuna masina mällu on talletud lai valik kohviretsepte.
Tumeda röstiga kohviuba on seda tüüpi masina jaoks kõige sobilikum. Heledama röstiga kohviuba võib kõrge surve tõttu muuta kohvi happeliseks.
Tasub mainida, et mõndades automaatsetes kohvimasinates, saab isegi eelnevalt jahvatatud kohvi kasutada.
Plussid:
- Lihtne, mugav ja kiire kasutada
- Lai valik kohviretsepte
- Erinevad lisafunktsioonid (näiteks automaatne hooldusprogramm, reguleeritav jahvatusaste, temperatuuri reguleerimine, ekstra kohvipuru sahtel ja programmeeritav kohviretsept)
Miinused:
- Kõrge hind
- Võtab palju ruumi
- Vajab hooldusprogramme ja -vahendeid
Kombineeritud kohvimasinad
Neile kes soovivad teha kohvi nii jahvatatud kohvist kui ka kohvi ubadest, on olemas kombineeritud kohvimasinad. Sellega saab teha maitsvat kodust filtrikohvi ning kvaliteetset espressot.
Plussid:
- Saab teha nii filtrikohvi kui ka espressot
- Suurem osa protsessist on automatiseeritud ning on hea hind
- Lihtne hooldada
Miinused:
- Pole kõige parem piimavahusti (cappuccinatore)
- Pole nii täpsed, kui masinad mis valmistavad ainult espressot või filtrikohvi
- Vaja läheb kohviveskit
Kapselkohvimasinad
Kes tahavad uue tehnoloogiaga kaasas käia, siis nende jaoks on olemas kapselkohvimasinad. Need on parim valik kiireks ja lihtsaks hommikuseks kohviks. Kuid kohvivalmistamise protsessi üle ei ole nii suur kontroll, kui teiste kohvimasinate puhul. Võrreldes jahvatatud kohvi või kohviubadega on kapselkohvi kallim.
Plussid:
- Kohvimasina enda madal hind
- Kompaktne
- Lihtne hooldada
Miinused:
- Kapslid on kallid
- Kapselkohvimasinatel on erinevad kapslisüsteemid
- Palju plastikut
Padjakohvimasinad
Padjakohvimasinad pakuvad umbes samasugust lahendust kui kapselkohvimasinad, kuid soodsama hinnaga. Kuna tehnoloogia on pidevas arengus, on ka padjakohvimasinad paremaks muutunud. Padjad on küll soodsamad kui kapslid, kuid padjad kaotavad kiiresti oma värskuse, mille tulemusena kannatab kohvi kvaliteet.
Plussid:
- Masina ja patjade taskukohasem hind
- Tänu tehnoloogia arengule meenutab juba espressot
- Võimalik valida endale sobiv maitse ja kangus
Miinused:
- Kohvi värskuse kiire kadumine
- Vaatamata tehnoloogia arengule on madalam kvaliteet kui kapselkohvimasinatel
- Väiksem kohvi valik kui kapselkohvimasinatel
Kohvimasina disain ja korpus
Kohvimasina valimisel võiks arvestada korpuse materjaliga. Saadaval on plastikust ja metallist korpusega kohvimasinaid. Metallist korpus on vastupidavam ja stabiilsem, kuid kaalub rohkem ja pole nii lihtne hooldada kui plastikust korpust.
Kuna kohvimasina jääb tõenäoliselt aastateks sinu kööki, siis mõtle kuidas ta ülejäänud ruumiga sobitud ning kuhu sa ta paned. Kohvimasina soetatakse eesmärgil, et elu mugavamaks teha. Kui sulle kohvimasina disain või värvilahendus ei istu, siis pole ka mõtet sellist masinat soetada, mis ei paku sulle rõõmu.
Osadel kvaliteetsematel espressomasinatel on lisaks välimusele ka praktiline pool. Mõned on ehitatud topeltkorpusega, mis vähendab kohvimasina müra.
Kohvimasina puhastamine ja hooldus
Kohvimasina regulaarne puhastamine ja katlakivi eemaldamine tõstab masina eluiga. Vähem vaeva on nende masinatega, millel on olemas automaatsed puhastusprogrammid. Kui masinat on vaja käsitsi puhastada, siis selgita välja, kas osi on puhastamiseks kerge eemaldada ja kas neid võib ka nõudepesumasinas pesta.
Kuna kohvimasinaid tuleb hooldada spetsiaalsete vahenditega, siis uuri kui kergesti on need kättesaadavad ja mis need maksavad. Üks asi on kallis ja uhke masin soetada, teine asi on seda hooldada, et see ka aastaid kestaks.
Isegi kui masinal on olemas automaatne süsteemi loputamine ja automaatne katlakivi puhastus, siis mõned hooldused tuleb ikkagi ise ära teha. Näiteks veeanumas peaks ideaalis olema alati värske vesi kuna seisnud vesi mõjutab kohvi maitset. Kohvipaksu sahtel on teine põhiline asi, mida tuleb regulaarselt tühjendada.
Kohvimasina lisafunktsioonid
Kohvimasinat ei tuleks vaadata ainult hinna ja selle järgi, millist kohvi sa teha saad. Võibolla sa tahad, et kohvimasinal oleks olemas näiteks kohvi kanguse reguleerimise funktsioon. Kohvimasinat valides tutvu erinevate funktsioonide ja kõikvõimalike lisadega.
Allpool on välja toodud mõned lisafunktsioonid, mida sa võid kohvimasinatelt leida:
- Bluetooth ühendus: kasutades on nutitelefoni ja vastavat äppi, saad lihtsa vaevaga valida just sellise kanguse ja piima kogusega kohvi nagu tahad.
- Vee kareduse reguleerimine: sellega on sul võimalik muuta vee kareduse astet. See on siis vajalik, kui vesi on kare ja tekitab katlakivi.
- Sisseehitatud kohviveski: automaatsetes kohvimasinates on juba olemas sisseehitatud kohviveski, et sa ei peaks ise kohvi jahvatama. Sellega saad määrata, kui peeneks tahad oma kohvi jahvatada, mis omakorda mõjutab kohvi kangust.
- Kohvi kanguse reguleerimine: selle funktsiooniga on sul võimalik muuta kohvi kangust.
- Eelnev niisutamine: sellega saad parandada kohvi aroomi ja maitset.
- Samaaegselt kahe tassi täitmine: osadel kohvimasinatel on võimalus täita kahte tassi korraga. See võib kasulik olla kontorites või kodudes, kus on mitu kohvijoojat.
- Auruotsik: seda funktsiooni tasuk siis otsida, kui tahetakse teha ka piimakohvi. Auruotsikust tuleb kuum aur, millega vahustatakse piima ning tulemuseks on näiteks maitsev caffé latte või cappuccino.
- Manomeeter: see näitab sulle kohvimasinas olevat rõhku. Kohvimasinate optimaalne rõhk on 9 bar või 130 psi.
- Kohviretseptide salvestamine: kiire viis saamaks oma lemmik kohvi. Selle funktsiooniga on sul võimalik salvestada sinu lemmik kohviretseptid masina mällu. Niiviisi säästad näiteks hommikuti aega ja saad kiiresti nautida oma lemmik kohvi.
Kohvi ja kohvimasina hind
Kohvimasinast ei ole kasu, kui pole sinna kohvi sisse panna. Pärast kohvimasina soetamist, on just kohvi see, mis hakkab igakuiselt rahakotile mõjuma.
Kõige soodsam variant nii kohvi kui ka kohvimasina suhtes on jahvatatud kohvi. Seejärel tuleb kohviuba ning kõige kallimad on kohvikapslid ja -padjad. Kapselkohvimasinate suureks miinuseks on veel see, et sa saad kasutada ainult konkreetse kaubamärgi kapsleid. Teinekord võib olla neid keeruline kätte saada.
Kuna jahvatatud kohvi ja kohvioad on soodsama hinnaga ning sa võid kasutada oma kohvimasinas erinevate tootjate kohvi, siis on ka hind stabiilsem. Kapslite puhul võib hind kõikuda kuna sa oled sunnitud kasutama ainult mõne üksiku tootja kapsleid.
Üks suuremaid faktoreid hea kohvimasina valimisel võib olla hind. Mõned võivad olla väga odavad ja teised jällegi väga kallid, mis maksavad isegi tuhandeid eurosid. Sellepärast tulebki enda jaoks hoolikalt läbi mõelda, kas sa tahad olla ise kohvi valmistamise protsessiga seotud või ei. Kui sa tahad kõiki mugavusi paari nupu vajutusega, kus masina sees on juba erinevad kohviretseptid olemas, läheb ka kohvimasina hind kõrgemaks.
10 abistavat küsimust kuidas valida kohvimasinat
Kui sa ei ole ikka kindel, millist kohvimasinat osta, siis võib abi olla järgmistest küsimustest:
- Kas sulle meeldib juua kohvi, mis on valmistatud jahvatatud kohvist, värskelt jahvatatud ubadest, kapslitest või padjakestest?
- Kas tahad juua piimaga kohvi või et see võimekus oleks olemas?
- Kas tahad, et saaksid muuta kohvi kangust ja kuumust?
- Kas kohvimasina peab olema kompaktne või mitte?
- Kas peres on rohkem kui üks kohvijooja?
- Kas kohvimasina töötamise müratase on midagi sellist, mis häirib sind?
- Kas sul käib tihti külalisi, kellele pakud kohvi?
- Kas masin peaks olema võimalikult hooldusvaba ja isepuhastav?
- Kas sa tahad olla ise seotud kohvi valmistamise protsessis?
- Kas sa tahad proovida ja katsetada uute maitsetega?
Kokkuvõte
Suuresti kindlasti mõjutab meie viimast otsust kohvimasina enda hind. Eriti veel, kui sa tahad kõikvõimalikke lisasid ja ise ei peaks midagi muud tegema, kui nuppu vajutama.
Samas on ka neid, kellele meeldib kohvi valmistamise protsessiga ise seotud olla. Nad hindavad just seda protsessi ja teekonda, kuidas kohvi valmib.
Nüüd kui me oleme lähemalt vaadanud, kuidas ja millist kohvimasinat valida, tunned end kohvimasina ostmisel kindlasti kindlamalt. Kõigi jaoks leidub midagi, tuleb lihtsalt küsida endalt õigeid küsimusi.